पास्ट छोड़कर फ्यूचर पर सोचें; अभी नहीं होगा मंत्रिमंडल फेरबदल
Rajasthan Congress Internal Poltics; Sukhjinder Singh Randhawa Responds To Sachin Pilot's Allegations  कांग्रेस के प्रदेश प्रभारी सुखजिंदर सिंह रंधावा ने सचिन पायलट खेमे के आरोपों का जवाब देकर नई सियासी चर्चा छेड़ दी है। रंधावा ने कहा—  कुछ लोग कहते हैं
कांग्रेस के प्रदेश प्रभारी सुखजिंदर सिंह रंधावा ने सचिन पायलट के आरोपों पर जवाब देकर नई सियासी चर्चा छेड़ दी है। 25 सितंबर की घटना पर पायलट के बयानों पर पलटवार करते हुए रंधावा ने कहा- कुछ लोग कहते हैं कि कोरोना से पहले जो बगावत हुई। उन पास्ट की बातों को मैं लेकर नहीं चलना चाहता। मैं फ्यूचर की बात कर रहा हूं।
कांग्रेस को फ्यूचर के बारे में सोचना चाहिए। जो पास्ट है, उससे सबक भी लेना चाहिए। ताकि आइंदा ऐसी गलती न हो सके। रंधावा जयपुर में शनिवार को स्पीकर सीपी जोशी से मिलने के बाद मीडिया से बातचीत कर रहे थे।
पायलट और सीएम अशोक गहलोत को एक टेबल पर लाने के सवाल पर रंधावा ने कोई साफ जवाब नहीं दिया। वहीं, पायलट के सप्ताह भर पुराने बयान पर पलटवार कर दिया।
पायलट ने रविवार को कहा था कि 25 सितंबर को सोनिया गांधी के आदेशों की खुली अवहेलना की गई। उस समय ऑब्जर्वर बनकर आए मल्लिकार्जुन खड़गे और अजय माकन की बेइज्जती की गई। उस पर कोई कार्रवाई नहीं हुई। प्रभारी को इन बातों की रिपोर्ट भी भेजनी चाहिए। सचिन के बयान के सप्ताह भर बाद रंधावा ने जवाब देते हुए उनके खेमे की बगावत को गिना दिया है।
मंत्रिमंडल फेरबदल का विचार नहीं 
रंधावा ने अभी मंत्रिमंडल फेरबदल से इनकार कर दिया है। मंत्रिमंडल फेरबदल के सवाल पर कहा- सभी कहेंगे तो करेंगे, लेकिन अभी मंत्रिमंडल फेरबदल पर इस तरह का कोई विचार नहीं है।
हारे हुए उम्मीदवारों से वन टू वन चर्चा होगी
रंधावा ने कहा कि हारे हुए उम्मीदवारों से भी वन टू वन चर्चा की जाएगी। उनको बुलाया भी है। जब हम कई बार इकट्ठा बात करते हैं तो अपने मन की बात नहीं कह सकते हैं। इसलिए अकेले में मिलकर उनसे बात की जाएगी। हारे उम्मीदवारों को टिकट दिया था तो स्वाभाविक है, हम उनके मन की बात भी सुनेंगे।
मंत्रियों को अपने जिलों में कांग्रेस को जितवाने का टास्क 
मंत्रियों से मिलने के सवाल पर रंधावा ने कहा- मंत्रियों से भी मुलाकात की है। मंत्रियों से कहा कि सरकार के लिए तो काम कर ही रहे। आपको सरकार के साथ-साथ संगठन के लिए भी काम करना चाहिए। चुनावों में सरकार की बात उतनी काम नहीं आएगी। इसलिए हमने संगठन को मजबूत करने के लिए सभी से बात की है। मंत्रियों से कहा- आप बेफिक्र होकर काम करिए।
रंधावा ने कहा कि मंत्रियों के पास इस मौजूदा पद से बड़ी और क्या जिम्मेदारी होगी? उन्हें कहा है कि वह अपने जिले में बेफिक्र होकर काम करें। कांग्रेस के संगठन को मजबूत करें। क्योंकि आप जब इलेक्शन में वोट मांगने के लिए जाएंगे तो संगठन ही काम आएगा। इसलिए संगठन को मजबूत करना बहुत जरूरी है।
सभी से फीडबैक लिया जा रहा 
सचिन पायलट से फीडबैक पर कहा कि सभी से फीडबैक ले रहा हूं। मैं हर नेता से बात कर रहा हूं। सीपी जोशी से मेरा पुराना रिश्ता है, वह मेरे इंचार्ज भी रहे हैं। मैं एक बात कहना चाहता हूं कि सीपी जोशी राजस्थान की राजनीति के चलते फिरते ऐनसाइक्लोपीडिया हैं।
ये भी पढ़ें
स्पीकर से मिलकर पायलट बोले- नेता-कार्यकर्ता धरातल पर जाएं:कहा- मेरे सुझावों पर अमल हो, खिलाड़ियों की आंख में आंसू सबके लिए शर्म की बात
पूर्व डिप्टी सीएम सचिन पायलट ने आज अचानक स्पीकर सीपी जोशी के बंगले पर पहुंचकर मुलाकात की। पायलट ने जोशी से लंबी चर्चा की। सचिन पायलट ने स्पीकर जोशी से चर्चा के बाद इसे शिष्टाचार मुलाकात बताया है। पायलट के बाद सीपी जोशी से प्रभारी रंधावा ने भी मुलाकात की है। स्पीकर से मुलाकात के बाद पायलट ने नेताओं को धरातल पर उतरकर पार्टी के लिए काम करने और खुद के सुझावों पर अमल करने को कहा है। (पूरी खबर पढ़ें)